**Jász-Autóház Kft.**

**Általános Szerződési Feltételei korábban még forgalomba nem helyezett ŠKODA gyártmányú személygépjárművek megrendeléséhez.**

Általános Szerződési Feltételek (továbbiakban: ÁSZF) külön kikötés nélkül is elválaszthatatlan részét képezi a Jász-Autóház Kft. (székhely: 5100. Jászberény, Jásztelki út 73, cégjegyzékszám: 16-09-006891, adószám: 12854370-2-16) a továbbiakban, mint Eladó és a Vevő között korábban még forgalomba nem helyezett, új Skoda típusú személygépjármű adásvétele tárgyában jelen ÁSZF hatályba lépésének napján, vagy azt követően létrejövő Megrendelés esetén. A jelen ÁSZF-ben foglaltaktól kizárólag a Felek közös megegyezésen nyugvó írásbeli megállapodása alapján lehet eltérni.

***I. A szerződés létrejötte***

1. A Felek közti jogviszony a gépjármű szállítására vonatkozó Megrendelés vagy a megvásárlására vonatkozó tulajdonjog átruházási okirat aláírásával jön létre.

2. Felek rögzítik, hogy Eladó által a Vevőnek megküldött, vagy kifüggesztett, reklámban, vagy más módon közzétett tájékoztatása, ajánlattételi felhívása nem minősül a Ptk. szerinti ajánlatnak, vagy más egyéb, kötelezettséget keletkeztető jogviszonynak. Az ezen tájékoztatásához kapcsolódó ajánlati kötöttséget az Eladó kizárja a tájékoztatás elküldése, közzététele módjától függetlenül. A megrendelést megelőző alku-folyamat, előzetes levelezés és tájékoztatás során tett nyilatkozatok kizárólag tájékoztató jellegűek, azokra egy esetleges későbbi jogvita esetén hivatkozni nem lehet, elismerő vagy kötelezettséget vállaló nyilatkozatnak sem közvetlenül, sem kiterjesztő értelmezéssel nem tekinthetőek.

3. Vevő a gépjárművet a Megrendelés és annak elválaszthatatlan részét képező ÁSZF egyidejű aláírásával rendeli meg Eladótól. A Felek tudomásul veszik, hogy megrendelő okirat kitöltésére adminisztratív és/vagy technikai okból már legyártott és készleten lévő gépjármű esetében is sor kerülhet, ebben az esetben az ilyen megrendelésre az ÁSZF erre vonatkozó szabályai érvényesek.

4. A Felek kölcsönösen tudomásul veszik azt a tényt, hogy a Megrendelés hatálybalépésének feltétele –amennyiben a Felek ettől eltérően írásba foglalt külön Megállapodásban nem állapodnak meg- Vevő részéről az előleg befizetése, Eladó vonatkozásában pedig az, hogy a Gyártó a megrendelt gépjárművet a megrendelésben szereplő paraméterekkel, gyártási számmal lássa el. A Felek tudomásul veszik, hogy a gyártási szám elmaradása olyan elháríthatatlan külső körülmény, amelyet befolyásolni egyik Félnek sem áll módjában. Amennyiben a Megrendelés hatálybalépése, a szerződés megkötése, vagy a már megkötött szerződés teljesítése ezen ok miatt válik késedelmessé, vagy lehetetlenné, ebben az esetben a Felek egymással szemben, erre alapozottan jogi követeléssel nem élhetnek. Már legyártott, és készleten lévő gépjármű vonatkozásában a fenti rendelkezéseket azzal az eltéréssel kell alkalmazni, hogy a gépjármű pontos paramétereire, vételárára, és a teljesítési határidőkre a Feleknek az ismert körülmények alapján történő végleges megállapodása az irányadó.

5. Eladó a Megrendelés aláírását követően megkeresi a Gyártót, aki gyári számot ad a megrendelt gépjárműnek. Ha a Felek a megrendelésben előleg megfizetését kötötték ki, az Eladó fenntartja magának a jogot, hogy a Gyártó felé a megrendelés továbbítását az előleg beérkezésétől tegye függővé.

6. Amennyiben Gyártó a gyártási számot a megadott határidőn belül nem küldi meg az Eladónak, úgy a megrendelés minden további jogkövetkezmény nélkül hatályát veszti, a fenti 4. pont rendelkezéseire tekintettel. A gyártási szám elmaradása miatt Eladó a Vevő felé akadályközléssel él, Felek a megrendelés további jogi sorsát illetően egyeztetnek egymással, és ezt követően az egyeztetésnek megfelelően járnak el. Készleten lévő gépjármű esetében a Felek a megrendelő vagy az adásvételi szerződés aláírását követően csak a jelen ÁSZF-ben rögzített esetekben állhatnak el az elállás jelen ÁSZF-ben meghatározott jogkövetkezményeinek viselése mellett.

7. Amennyiben a Felek a Megrendelésben előlegmegfizetését kötötték ki, úgy a Megrendelés által Eladóra vonatkozó kötelezettségek hatályba lépésének előfeltétele, hogy a Vevő legalább a megrendelőn feltüntetett mértékű előleget a megrendelés aláírásától számított 8 napon belül megfizesse az Eladó részére. Felek megegyeznek, hogy az Eladó a határidőn túl megfizetett előleget jogosult elfogadni; amennyiben azonban az előleget nem fogadja el, úgy a szerződés, sem egyéb más, az Eladó számára kötelezettséget jelentő jogviszonya Felek között nem lép hatályba.

8. Előleg csak pénz lehet, más gépjármű értéke csak a Felek közt erre vonatkozóan megkötendő külön okirat szerint tekinthető előlegnek, a Felek által közösen meghatározott és elfogadott elszámolási összegben. A Felek megállapodhatnak abban, hogy a beszámítani kívánt gépjárművet az Eladó további biztosítékként felelős őrzésbe veszi, de ez a körülmény önmagában, a jelen pontban hivatkozott jogi feltételek rendezése nélkül az előleg teljesítésének nem tekinthető.

9. Felek erre vonatkozó megállapodása esetén lehetőség van arra, hogy a Vevő által egy korábbi, hatályba nem lépett megrendelés alapján teljesített előleget az újabb megrendelésnél előlegként beszámításra kerüljön. Az erről szóló megállapodás kizárólag írásba foglaltan érvényes, az erről szóló okirat rendelkezései szerint.

10. Felek rögzítik, hogy az előleg jogi természetét ismerik. Így különösen tudomásuk van arról, hogy ha a szerződést teljesítik, az előleg a vételárba beleszámít. Az előleg visszajár, ha a szerződés olyan okból hiúsul meg, amelyért egyik fél sem felelős–ideértve különösen de nem kizárólagosan a gyártás meghiúsulását, vagy a jelen ÁSZF-ben nevesített egyéb olyan szállítási késedelmet, meghiúsulást vagy egyéb akadályt ami kizárólag a Gyártóra vezethető vissza, vagy mindkét fél felelős. Vevő a Megrendelés hatálybalépésének feltételeként, annak aláírását követő öt munkanapon belül a jelen ÁSZF-ben rögzített módon köteles megfizetni Eladó részére a Megrendelni kívánt Gépjármű regisztrációs adóval növelt bruttó vételárának 20 százalékával megegyező összeget előleg jogcímén. Vevő a vételárból további részletek előleg címén történő megfizetésére jogosult, azaz Vevő előteljesítéséhez Eladó kifejezetten hozzájárul. Eladó és Vevő - figyelemmel Eladónak a Megrendelés teljesítése érdekében megtett intézkedéseire és kötött további szerződéses jogviszonyaiból fakadó kötelezettségeire - kifejezetten megállapodnak abban, hogy Vevő a Megrendeléstől való egyoldalú elállása esetén az általa megfizetett előlegből a Megrendelni kívánt Gépjármű regisztrációs adó nélkül számított bruttó vételárának 15százalékával megegyező összeget az Eladó részére járó bánatpénznek tekintik a Ptk. 6:213. 5 (2) bekezdése szerint, mely alapján a vevői egyoldalú elállás esetén a bánatpénz összegét Eladó kárátalányként megtarthatja. A Felek az ÁSZF-ben rögzítik azokat az eseteket, amikor a bánatpénz Vevő elállása esetén mégsem illeti meg Eladót.

***II. Árak és fizetési feltételek***

1. Az árképzés alapját a hivatalos márkaimportőr (Porsche Hungária Kft) mindenkor érvényes árai képezik. Az ár – ha arról Felek a Megrendelésben másként nem rendelkeztek – magában foglalja a szállítás költségeit az Eladó telephelyéig, valamint az ÁFA összegét. A készleten lévő gépjárművek esetén a vételár a tulajdonjog átruházási okiratban, vagy a fenti I.3. szerinti technikai megrendelő okiratban kerül meghatározásra, melyhez a Felek az aláírást követően kötve vannak.

2. A gépjármű üzembe helyezésével és forgalomba helyezésével összefüggő költségek („0”r evízió költsége, regisztrációs adó, műszaki vizsgáztatás, a rendszám-ügyintézés, rendszámtábla felszerelés, a törzskönyv, forgalmi engedély beszerzésének, az okmányirodai ügyintézés költségei, a vagyonszerzési illeték, stb.) - a Felek megrendelésben rögzített eltérő rendelkezése hiányában - nem részei a vételárnak, ezek díját a vételáron felül, azzal egyidejűleg tartozik a Vevő megfizetni Eladó számlája, vagy a fizetést igazoló bizonylat ellenében. Felek ellenkező értelmű előzetes megállapodásának hiányában a fenti költségek –ide nem értve az Eladó által kiszámlázott „0” revízió költségét –kizárólag készpénzben kerülhetnek megfizetésre, magyar forint devizanemben. Eladó fenntartja annak jogát, hogy a gépjármű birtokbaadását megtagadja mindaddig, Vevő a gépjármű üzembe helyezésével és forgalomba helyezésével összefüggő költségeket maradéktalanul meg nem téríti Eladó részére.

3. A Felek között a továbbiakban a Megrendelésben, illetve az Eladó visszaigazolásában feltüntetett vételár irányadó. A számlázott ár ettől abban az esetben, és olyan mértékben térhet el, amennyiben a számlakiállítás időpontjában irányadó hivatalos márkaimportőri listaár és/vagy az eladást terhelő járulékos költségek megváltoznak. A hatósági döntésen alapuló árváltoztatás a Felekre automatikusan kötelező, és nem alapoz meg egyik Fél részéről sem elállási vagy felmondási jogot.

4. A vételár előleg(ek)en felüli részét Vevő a jármű készre jelentésétől számított 10 napon belül tartozik Eladónak megfizetni. A vételár megfizetése történhet más gépjárműnek a vételárba történő beszámításával. Ezt a tényt és a beszámítás feltételeit a Felek kötelesek mindenkor írásba foglalni. Amennyiben a beszámításhoz harmadik Fél nyilatkozatára is szükség van, a vételár csak akkor tekinthető megfizetettnek, ha valamennyi szükséges jognyilatkozat jogérvényesen a felek rendelkezésére áll. Beszámítás esetén az Felek közti elszámolás forintban történik. Önmagában a beszámításra felkínált gépjármű birtokba adása-vétele nem eredményezi a vételár/részlet megfizetését. Amennyiben a Megrendelés nem lép hatályba, vagy a tulajdonjog átruházása bármely okból nem történik meg, úgy a Felek közötti bármely, más gépjármű beszámítására vonatkozó ajánlat vagy rendelkezés nem keletkeztet az Eladó részéről a beszámítani kívántgépjármű vonatkozásában vételi kötelezettséget, attól Eladó jogosult elállni.

5. Amennyiben Vevő a vételár megfizetésével késedelembe esik, Vevő köteles a késedelmes napokra a Ptk. szerinti késedelmi kamatot megfizetni.

6. Késedelem esetén az Eladó jogosult póthatáridőt kitűzni. Eladó jogosult a szerződéstől elállni, ha a Vevő a Vételár megfizetését az Eladó által kitűzött –legkevesebb 15 naptári napot tartalmazó –póthatáridő lejáratáig sem teljesítette. Eladó a szerződéstől való elállásról szóló döntését a póthatáridő lejáratát követően köteles Vevővel közölni bármely igazolt módon, írásban. Igazolt módon történő értesítésnek minősül az elektronikus levél, ha a fogadó Fél a kézbesítési visszaigazolás küldését beállította. A nyilatkozat átvételének elmulasztása vagy megtagadása Eladó elálláshoz fűződő jogainak gyakorlását nem korlátozza. Az ajánlott küldemények kézbesítésére a postai küldemények kézbesítésére vonatkozó mindenkor érvényes jogszabályok rendelkezési irányadóak.

7. Eladó a jelen pontban foglalt szerződésszegés alapján gyakorolt elállása esetén a bánatpénzt megtarthatja. Amennyiben a Felek a szerződésben nem kötöttek ki előleget, F elek megállapodnak, hogy Vevő az Eladó jelen pont szerinti elállása esetében - az elállás közlésétől számított 8 napon belül - köteles az Eladónak a gépjármű nettó vételárából számított 10 %-os mértékű szerződés meghiúsulási kötbért fizetni.

8. Amennyiben Felek a Megrendelésben vagy a Tulajdonjog átruházási okiratban ettől eltérően nem rendelkeznek, valamennyi Eladót illető pénzbefizetést az Eladó K&H Bank Zrt. jászberényi fiókjában (H-5100 Jászberény, Szabadság tér 5.) HUF devizanemben vezetett 10402764-49564951-56491008 számú pénzforgalmi számlájára (IBAN HU12 10402764-49564951-56491008 (HUF); SWIFT KÓD: OTKHB HU HB)történő átutalással kell teljesíteni, magyar forint devizanemben. Amennyiben a pénzfizetés nem a vonatkozó megállapodásnak megfelelően kerül teljesítésre, így különösen, de nem kizárólagosan abban az esetben, ha nem az előírt bankszámlaszám vagy devizanem kerül alkalmazásra, úgy az abból eredő esetleges késedelem következményei és a feltételesen keletkező többletköltség és árfolyam-különbözet kockázata kizárólagosan a befizetésre kötelezettet terheli.

9. Eladó fenntartja annak jogát, hogy a készpénzforgalomra vonatkozó jogszabályok, valamint belső szabályzatainak végrehajtása érdekében a készpénz átvételét visszautasítsa, ami Vevő ebből eredő késedelmét nem menti ki.

***III. Szállítás***

1. Vevő tudomással bír róla, hogy a megrendelt jármű szállításának időpontja a gyártómű gyártási programjának függvénye, erre tekintettel a tényleges szállítási határidő eltérhet a megrendelésben feltüntetett szállítási határidőtől. Amennyiben a szállítási késedelem Eladónak felróható okból a 90 napot meghaladja, Vevő jogosult a szerződéstől elállni. Amennyiben a késedelemre a Gyártónak felróható okból kerül sor Felek a jogi vis maior esetére előírt módon kötelesek egymással elszámolni.

2. Eladó köteles a gépjárművet Vevőnek készre jelenteni azt követően, hogy a gépjármű átadásra készen áll az Eladó telephelyén, ide nem értve a gépjármű hatósági regisztrációját és Vevő tulajdonjogának bejegyzését. Eladó – ha azt Felek a Megrendelésben kifejezetten ki nem zárják - a szállítási határidőn belül előteljesítésre jogosult. Már legyártott és készleten lévő gépjármű esetében az átadás-átvétel időpontjára a Felek erre vonatkozó, írásba foglalt megállapodása irányadó.

3. A kész jármű átadására a vételár és egyéb költségek maradéktalan megfizetése után kerül sor. Banki átutalással történő fizetés esetén a vételár akkor minősül teljesítettnek, amikor az összeg Eladó Megrendelésben rögzített pénzforgalmi számláján jóváírásra kerül.

4. A gépjármű tulajdonjogának átadása külön okirattal történik, mely okirat alkalmas a gépjármű forgalomba helyezésére és a gépjármű-nyilvántartásban történő átvezetésére. Eladó fenntartja magának a jogot, hogy megfelelő a vételár és járulékos költségek maradéktalan megfizetéséig, és valamennyi adminisztrációs eljárás érvényes és szabályos végrehajtásáig a gépjárművet birtokában tartsa.

5. A tulajdonjog megszerzéséig a Vevő nem jogosult a járművet eladni, bérbe vagy használatba adni, elzálogosítani, biztosítékul adni, vagy egyéb, az Eladó érdekeit hátrányosan érintő módon rendelkezni felette, a tulajdonjog fenntartásának idejére köteles továbbá - saját költségére - a járműre felelősség-és casco biztosítást kötni az Eladó által elfogadott biztosító társasággal.

6. Bármelyik fél jogosult a szerződéstől elállni, ha „vis major”esemény következtében a szerződés teljesítése több mint 90napot késik, továbbá ha a fenti esemény hatására a 90 napos késedelem, vagy a szerződés teljesítésének lehetelenné válása előzetesen ismertté válik. Szintén jogosult a szerződéstől bármelyik fél elállni „jogi vis major”esemény esetén. Felek jogi vis maior eseménynek tekintik különösen, de nem kizárólagosan a Gépjármű gyártásának, vagy forgalomba helyezésének Felek érdekkörén kívülálló okból történő ellehetetlenülését, kifejezetten ide értve mindazon eseteket, amelyek a Gyártó közvetlen, vagy közvetett intézkedései alapján a gyártási szám kiadásának elmulasztásával, a gyártás esetleges felfüggesztésével, vagy korlátozásával járnak, továbbá amelyek a jármű forgalomba helyezéséhez szükséges gyártói hozzájárulások megtagadásából vagy késedelméből eredően következnek be, feltéve, hogy a Gépjármű átadása ennek hatására meghiúsul, vagy több, mint 90 napos késedelmet szenved. A fent körülírt esetekben mindegyik fél maga viseli az érdekkörében felmerült károkat, így ezekben az esetekben a Vevő részére az általa ténylegesen megfizetett előleg levonás nélkül visszajár.

***IV. A jármű átvétele***

1. Vevő köteles a vételárból az előleg(ek)en felüli részt a jármű a készre jelentésétől számított 10 napon belül megfizetni, és a járművet átvenni. Amennyiben ezt elmulasztja, Eladó a járművet Vevő költségére és kockázatára beraktározza. Raktározási költségként Eladó a jármű számla szerinti értékének 0,05%-át számítja fel naponta. Ha a késedelem oka a gépjármű tulajdonjogának változásával, vagy egyéb adminisztrációval összefüggő ügyintézési határidő, akkor a jelen pont szerinti határidő, a határidő az ügyintézési határidő időtartamának megfelelően meghosszabbodik. Ebben az esetben Felek az átvétel ennek megfelelően módosuló időpontját kötelesek egymással egyeztetni.

2. A tárolási díj a jármű tényleges átvételének napjáig vagy Eladó szerződéstől való elállási nyilatkozatának keltéig illeti meg Eladót. Eladót a tárolási díj erejéig zálogjog illeti meg a gépjárművön, amelyre tekintettel jogosult annak kiadását megtagadni mindaddig, amíg a tárolási díj követelése maradéktalanul megfizetésre nem kerül. Ha a Vevő beraktározás után 15 napos póthatáridőn belül sem veszi át a járművet, Eladó jogosult a szerződéstől a bánatpénz megtartása mellett elállni és a járművet harmadik félnek értesíteni.

3. Ha a Vevő a vételárat megfizette, a tárolási kötelezettség a készre jelentéstől számított maximum 3 hónap abban az esetben, ha Vevő csak a jármű átvételével és elszállításával késedelmeskedik. 3 hónap eltelte után Eladó jogosult a járművet Vevő értesítése mellett harmadik fél részére értékesíteni és a befolyt vételárral kárai levonása, és a bánatpénz megtartása mellett Vevővel elszámolni.

4. Abban az esetben, ha a Vevő az Eladótól több gépjárművet rendelt meg (flotta), de a Vevő az Eladóval szemben az átvétellel késedelembe esik, vagy Vevőnek Eladóval szemben egyéb más jogcímen tartozása van, úgy Eladó jogosult a tartozás rendezéséig a már kifizetett gépjárművek átadását visszatartani, illetőleg a vételárként jogosult összeget egészben vagy részben az ügylettel kapcsolatban keletkezett követeléseibe beszámítani.

5. Vevő köteles a készre jelentést követően a járművet megvizsgálni és esetleges kifogásait Eladó megbízottjával haladéktalanul közölni. Amennyiben ezzel a jogával nem él, úgy kell tekinteni, hogy a járművet a szerződés feltételei szerint rendben lévőnek találta. Vevő az általános szabályok szerinti nem jogosult a Gépjármű átvételét megtagadni jelentéktelen mértékű hiba esetén, mely átvétel nem jelenti a jelentéktelen hiba kijavításának igényéről való lemondást.

6. A jármű átadás-átvételéről jegyzőkönyv készül, ahol Felek kölcsönösen rögzítik a Gépjármű birtokbaadásával kapcsolatos releváns megállapításaikat.

***V. Jótállás és szavatosság***

1. Eladóa Gépjármű gyártója által meghatározott feltételek között felelősséget vállal a jármű kifogástalan működéséért és minőségéért a felhasznált anyag és megmunkálás tekintetében a gyártómű által nyújtott jótállási feltételek alapján, és amennyiben a Vevő fogyasztó, a vonatkozó hatályos magyar jogszabályoknak megfelelően.

2. A Jótállási időt és a jótállás részletes feltételeit –különös tekintettel a törvényes jótállási kötelezettséget meghaladó, a KIA által vállalt kiterjesztett jótállás feltételeire - a jármű első forgalomba helyezésétől számítva a Porsche Hungária Kft. által meghatározott, a gépjármű Garancia- és szervizfüzetében részletesen körülírt feltételrendszer tartalmazza.

3. Felek kifejezetten rögzítik, hogy a jelen szerződés szerint vállalt jótállás nem jogszabályon alapul, így annak tartalmát a Felek a jogszabálytól eltérő feltételekkel állapítják meg. Vevő kijelenti, hogy a jótállásra vonatkozó részletes feltételeket megismerte és elfogadja. Felek a jelen pont szerinti rendelkezéseket fogyasztónak minősülő Vevő esetében azzal az eltéréssel alkalmazzák, hogy az Eladó által vállalt jótállás első éve alatt a jótállás alapján Vevőt megillető jogok a hatályos magyar jogszabályok alapján érvényesíthetők, és az Eladó-jogszabályi rendelkezésektől eltérő - feltételei a jogszabályban előírt jótállás lejáratát követően alkalmazhatóak.

4. Eladó – a fogyasztónak minősülő Vevők esetében alkalmazandó kötelező jótállás időtartamát ide nem értve - jótállási kötelezettségét (amennyiben a hiba javítható) saját döntése alapján, a gépjármű hibás alkatrészének díjmentes javításával teljesíti, kicserélés, árleszállítás és elállási igény, továbbá kártérítési igény az Eladóval szemben nem támasztható. Felek a jelen pont szerinti rendelkezést fogyasztónak minősülő Vevő esetében azzal az eltéréssel alkalmazzák, hogy Vevő a kötelező jótállás alapján fennálló jogait a Ptk. szabályai szerint jogosult az Eladóval szemben gyakorolni.

5. A szállítás során bekövetkező kizárólag esztétikai sérülések (fényezés stb.), melyeket Eladó az átadás előtt gyári technológiával kijavít, nem okoznak értékcsökkenést és így nem alapoznak meg szavatossági-jótállási, vagy kártérítési igényt, melyet Vevő kifejezetten elfogad.

6.Felek megállapodnak, hogy Vevő az Eladóval szemben –az itt rögzített eltérésekkel - a Ptk-ban meghatározott módon és határidőben, de legfeljebb a gépjármű első forgalomba helyezésétől számított 2 éves jogvesztő határidő elteltéig jogosult kellékszavatossági igény érvényesítésére. Eladó szavatossági felelősségét ezt meghaladóan kizárja, amelyet Vevő kifejezetten elfogad.

7. Eladó szavatossági kötelezettségét (amennyiben a hiba javítható) saját döntése alapján, a gépjármű hibás alkatrészének díjmentes javításával teljesíti. Kicserélés, elállási igény, továbbá kártérítési igény az Eladóval szemben nem támasztható. Felek rögzítik, hogy a gépjárműnek a kijavítással vagy kicseréléssel érintett részére a kellékszavatossági igény elévülése nem indul újra. Felek a jelen pont szerinti rendelkezést fogyasztónak minősülő Vevő esetében azzal az eltéréssel alkalmazzák, hogy Vevő a kellékszavatosság alapján fennálló jogait a Ptk. szabályai szerint jogosult az Eladóval szemben gyakorolni.

8. Felek megállapodnak, hogy amennyiben Vevő jótállási és szavatossági kötelezettségét Eladóval szemben kívánja érvényesíteni, úgy Eladó kizárólag akkor köteles azt teljesíteni, amennyiben a Vevő a gépjárművet bemutatja az Eladónak, és lehetővé teszi, hogy Eladó a hibát megvizsgálja.

9.Felek rögzítik,hogy Eladó egyedi elbírálás alapján jogosult méltányossági alapon kötelezettséget vállalni, amely teljesítés nem vonja maga után a gépjármű, vagy annak alkatrészének kijavításával, kicserélésével kapcsolatos, a hatályos magyar jogszabályokban, illetve gyártói garancia feltételekben rögzített kötelezettségeket. Vevő tudomásul veszi, hogy a méltányossági alapon történő Eladói teljesítések alapján az Eladóval szemben sem jótállási, sem szavatossági igényt nem támaszthat.

***VI. Általános és értelmező rendelkezések***

1. A Megrendelés – az ÁSZF –ben rögzített eltérésekkel –annak aláírása napján lép hatályba. Amennyiben a Vevő az előleg összegét a jelen szerződés szerinti határidőben nem fizeti meg, vagy azt követően fizeti meg – és az Eladó a késedelmesen megfizetett előlegösszegét nem fogadja el -, a Felek közötti megrendelés/szerződés nem lép hatályba, Felek szerződéskötési szándékuk fennállása esetében kötelesek új megállapodást kötni egymással.

2. A Felek által postai úton, tértivevényes levélben küldött nyilatkozat a tértivevényen feltüntetett átvételi időpontban minősül kézbesítettnek. Amennyiben a címzett fél egymás után kétszer is elmulasztja átvenni a neki címzett küldeményt, az a postai küldemény második sikertelen kézbesítésétől számított ötödik munkanapon kézbesítettnek minősül.

Amennyiben a postai úton, igazolhatóan a címzett fél által közölt kapcsolattartási címre megküldött levél „elköltözött”, vagy a „címzett ismeretlen” jelzéssel érkezik vissza, továbbá, ha a címzett az átvételt megtagadja, a levél a kézbesítés megkísérlésének napján kézbesítettnek minősül, melynek kockázatát Vevő viseli.

3. Felek rögzítik, hogy szerződéses jogviszonyukra a jelen ÁSZF, valamint a megrendelésben és a gyári jótállási, karbantartási, kezelési feltételekben foglaltak irányadóak. Vevő kifejezetten kijelenti, hogy a gyári feltételeket megismerte, jelen szerződést annak ismeretében írja alá.

4. Eladó fenntartja magának a jogot a műszaki fejlesztést célzó konstrukciós változtatásokra. A közzétett műszaki adatok tájékoztató jellegűek. Vevő a jelen pont szerinti tájékoztatást tudomásul veszi és kifejezetten elfogadja.

6. A Megrendelés és jelen ÁSZF alapján fennálló valamennyi kötelezettség teljesítése szempontjából Eladó székhelye minősül a teljesítés helyének.

8. Az Eladó nem zárja ki, hogy a gépjármű tulajdonjogát ténylegesen megszerző Vevő személye a megrendelésben Megrendelőként vagy Vevőként szereplő jogi vagy természetes személy helyett más, harmadik személy legyen, vagy igény szerint a gépjármű tulajdonjoga és üzembentartói jogviszonya elváljon egymástól. Ezen változásokra a 2013.évi V. tv. (új Ptk) szerződés átruházásra, engedményezésre és tartozásátvállalásra vonatkozó szabályai mindenben irányadóak. A szerződés átruházás esetén a szerződés teljesítésének biztosítékai (különös tekintettel a kikötött bánatpénzre) fennmaradnak, ehhez a Felek már most hozzájárulnak illetve magukra kötelezőnek elfogadják. Egyebekben ahol az ÁSZF vagy a Felek közti egyéb okiratok „Vevőt” említenek, ott Félként ugyanazon tartalommal a „Megrendelőt” is érteni kell.

9. A Vevő a jelen ÁSZF elfogadásával egyben hozzájárulását adja, hogy Eladó a megrendelés teljesítése érdekében, az annak végrehajtásához kifejezetten szükséges tartalommal adatait nyilvántartásba vegye és ügyviteli rendszerében a megrendeléssel kapcsolatos kötelezettségeinek hatálya alatt tárolja, ennek során az Eladó köteles a GDPR szabályainak teljes körű betartására.

10. Vevő jogosult a Porsche Hungária Kft. által a GDPR rendszerével összhangban kialakított módon további hozzájárulását adni ahhoz, hogy a hozzájárulásban rögzített adatait a Porsche Hungária, mint gyártó is kezelje. Vevő kifejezetten tudomásul veszi, és egyben elfogadja, hogy a gépjármű vételárából biztosított esetleges kedvezmények és a jogszabályi előírásokon felül biztosított jótállási feltételek nyújtását a Porsche Hungária Kft. a hivatkozott hozzájáruláshoz, mint függesztő feltételhez kötheti. A Vevő adatainak Porsche Hungária által történő kezelésére az általa tett nyilatkozatban adott felhatalmazások irányadóak.

11. Vevő a vele kapcsolatban kezelt adatokról és azok kezeléséről bármikor ingyenesen tájékoztatást kérhet, valamint kérheti adatai helyesbítését vagy törlését az alábbi módok szerint: Személyesen, Eladó hivatalos nyitvatartási idején belül, postai úton Eladó székhelyére címzett levélpostai küldeménnyel, valamint elektronikus levélben a jezsiasasz-autohaz.hu címre küldött email-ben. Eladó a tájékoztatást haladéktalanul, de legkésőbb a kérelem kézhezvételét követő 30 (harminc) napon belül adja meg, mely határidő irányadó az adatok módosítására vagy az adatkezelési hozzájárulás visszavonása miatti adattörlésre is.

***VII. Vegyes rendelkezések***

1. A Felek jogviszonyára a magyar jog érvényes

2. A jelen ÁSZF-ben és a Megállapodásban nem szabályozott kérdésekben a Polgári Törvénykönyvről szóló 2013. évi V. törvény vonatkozó rendelkezései irányadóak.

3. A szerződő felek kijelentik, hogy abban a nem várt esetben, ha az ÁSZF-ben, vagy a Megrendelésben rögzített kötelezettségeik teljesítése és jogaik gyakorlása során jogvitájuk támad egymással, úgy törekednek elsődlegesen békés, tárgyalásos úton rendezni a vitát. Ha a tárgyalások annak megindulásától számított 30 napon belül nem vezetnek eredményre, akkor jogosulttá válik bármelyik fél bírósághoz fordulni a jogvita eldöntése céljából. A felek a jogvita peres eldöntése céljából –amennyiben Vevő nem tartozik a fogyasztókra vonatkozó kizárólagos illetékességi szabályok hatálya alá - ezennel kikötik a Jászberényi Járásbíróság kizárólagos hatáskörét és illetékességét, ha a per tárgyának értéke a 30 millió forintot meghaladja, abban az esetben pedig felek kikötik a Szolnoki Törvényszék kizárólagos illetékességét.

4. Amennyiben a Megrendelés egy vagy több rendelkezése hatályát veszti, úgy az az egyéb rendelkezések érvényességét nem érinti. Amennyiben a Felek az ÁSZF-ben vagy az annak alapján kötött Megrendelésben foglalt rendelkezések valamelyikét módosítani kívánják, úgy az arról szóló szerződéstervezetet írásban küldik meg a másik félnek véleményezésre. A tervezet kézhezvételét követően a másik fél 15 napon belül köteles érdemben nyilatkozni arról, hogy a módosítási javaslatot elfogadja-e, amelyre nem kötelezhető.

5. Felek az ÁSZF rendelkezéseitől eltérő, vagy azt kiegészítő egyedi megállapodásaikat külön megállapodásban kell rögzíteniük. Az ÁSZF rendelkezéseitől eltérni csak közös megegyezéssel és kizárólag írásban rögzített módon lehet. A Megrendelés bárminemű módosítása kizárólag írásban, az eredeti Megrendelésre történő hivatkozással történhet. Az ÁSZF által szabályozottan Eladónak biztosított egyoldalú módosítási lehetőség a Vevő részére történő írásbeli közléssel lép hatályba. A szóbeli megállapodás semmis.

6. Amennyiben a Megrendelés vagy annak külön megállapodásban rögzített módosításának egy vagy több rendelkezése hatályát veszti, úgy az az egyéb rendelkezések érvényességét nem érinti. Amennyiben a Felek az ÁSZF-ben vagy az annak alapján kötött Megrendelésben foglalt rendelkezések valamelyikét módosítani kívánják, úgy az arról szóló tervezetet írásban küldik meg a másik félnek véleményezésre. A tervezet kézhezvételét követően a másik fél 15 napon belül köteles érdemben nyilatkozni arról, hogy a módosítási javaslatot elfogadja-e, amelyre nem kötelezhető.

7. A jelen ÁSZF-et alkalmazni kell az annak hatálybalépését követően létrejövő valamennyi Megrendelés vonatkozásában, továbbá azoknak a korábban kelt Megállapodások, Szerződések, Megrendelések vonatkozásában is, ahol arról Felek kifejezetten a jelen ÁSZF alkalmazásáról rendelkeznek.

8. A jelen ÁSZF a Megrendelést megelőző tájékoztatás érdekében közzétételre kerül Eladó [www.jasz-autohaz.hu](http://www.jasz-autohaz.hu) elérhetőségű weboldalán, továbbá az Eladó Škoda gyártmányú gépjármű értékesítésére feljogosított telephelyén az ügyfélforgalom számára közvetlenül elérhető helyen.

9. Felek megállapodnak, hogy a közöttük korábban létrejött és a jelenszerződés tárgyát érintő bármely megállapodás hatályát veszti a Megrendelés aláírásával, jogviszonyukra a továbbiakban kizárólag az abban illetve a jelen ÁSZF-ben foglaltak irányadók. Felek a Megrendelést, mint akaratukkal mindenben megegyezőt, elolvasást és közös értelmezést követően írják alá.

10. A jelen ÁSZF visszavonásig érvényes.

Jászberény, 2020.05.05.

Jász-Autóház Kft.

Nyitó Róbert

s.k.